《叔父生日 其一》
宋代·苏过

百川赴东海，如走万国朝。横岫列嵩岱，众山失岧峣。

吾道岂不尊，凛然干云霄。斯文有盟主，坐制狂澜漂。

天实相我公，高卧不知招。手持文章柄，烂若北斗标。

末学病多歧，寝令世俗浇。申商日充塞，仁义愈寂寥。

造物真有意，俾公以后凋。群邪终放郑，正始会闻韶。

过也匪私祝，彼苍自昭昭。后生方有托，未用忧箪瓢。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。